Πέμπτη, 28 Σεπτεμβρίου 2023

**ΔΕΛΤΙΟ ΤΥΠΟΥ**

**Η γιορτή της έρευνας και της επιστήμης και φέτος στην Αθήνα από το ΕΜΠ: Αύριο η «Βραδιά του Ερευνητή» στο Εθνικό Μετσόβιο Πολυτεχνείο**

*50 χρόνια από τον Νοέμβριο του ’73, το ΕΜΠ στην πρώτη γραμμή για την επανάσταση της γνώσης και της καινοτομίας*

Αύριο, **Παρασκευή, 29 Σεπτεμβρίου** **2023**, από τις **17:00 μέχρι** τις **22:00,** το **Εθνικό Μετσόβιο Πολυτεχνείο** (ΕΜΠ) ανοίγει τις πύλες του στο κοινό και στη «Βραδιά του Ερευνητή». Για δέκατη συνεχή χρονιά, το ΕΜΠ προσκαλεί τους πολίτες, τους φοιτητές, τους μαθητές και τους εκπαιδευτικούς στη μεγάλη γιορτή της έρευνας και της γνώσης.

Στο εμβληματικό κτίριο Αβέρωφ, του ιστορικού συγκροτήματος Πατησίων (είσοδος από οδό Στουρνάρη), οι επισκέπτες θα έχουν την ευκαιρία να έρθουν σε επαφή με καινοτόμα ερευνητικά επιτεύγματα, που δημιούργησαν και θα παρουσιάσουν ερευνητές από το ΕΜΠ, πανεπιστήμια της Αθήνας, ερευνητικά κέντρα, καθώς και νεοφυείς επιχειρήσεις και τα οποία επικεντρώνονται, τη φετινή χρονιά, στα σύγχρονα, κρίσιμα ζητήματα της κλιματικής κρίσης, της πράσινης και ψηφιακής μετάβασης και της αειφόρου ανάπτυξης.

Το Εθνικό Μετσόβιο Πολυτεχνείο, το οποίο γιορτάζει φέτος 50 χρόνια από τον Νοέμβριο του ’73, συνεχίζει να βρίσκεται στην πρώτη γραμμή για την επανάσταση της γνώσης και της καινοτομίας και μέσα από την καθιερωμένη «Βραδιά του Ερευνητή» στοχεύει να αναδείξει την ουσιαστική συμβολή της πανεπιστημιακής έρευνας και του επιστημονικού δυναμικού στην ανάπτυξη της χώρας. Παράλληλα, η διοργάνωση της εκδήλωσης συνδέεται άρρηκτα με την αξιοποίηση του Πολυτεχνείου Πατησίων για εκπαιδευτικούς και πολιτιστικούς σκοπούς, ως κόμβου διασύνδεσης του ΕΜΠ με την κοινωνία.

Η εναρκτήρια εκδήλωση θα πραγματοποιηθεί, στις **17:00**, στην αίθουσα τελετών Λ. Καυταντζόγλου (1ος όροφος), με την εισαγωγή στη «Βραδιά του Ερευνητή» από την Ομότιμη Καθηγήτρια του Εθνικού Μετσόβιου Πολυτεχνείου και επιστημονικά υπεύθυνη της Βραδιάς, μέλος ΔΕ ΤΕΕ, κα **Αντωνία Μοροπούλου** και θα ακολουθήσει η έναρξη της επίσημης εκδήλωσης από τον Πρύτανη του ΕΜΠ, Καθηγητή κ. **Ανδρέα Μπουντουβή**. Εκ μέρους της Ελληνικής Κυβέρνησης, θα παραστούν η Υφυπουργός Παιδείας, Θρησκευμάτων και Αθλητισμού, κα **Ζέττα Μακρή**, ο Γενικός Γραμματέας Έρευνας και Καινοτομίας του Υπουργείου Ανάπτυξης, Καθηγητής κ. **Αθανάσιος Κυριαζής** καιο Γενικός Γραμματέας Φυσικού Περιβάλλοντος και Υδάτων του Υπουργείου Περιβάλλοντος και Ενέργειας, κ. **Πέτρος Βαρελίδης**. Χαιρετισμό, επίσης, θα απευθύνουν ο Περιφερειάρχης Αττικής, κ. **Γιώργος Πατούλης,** ο Δήμαρχος Αθηναίων, κ. **Κώστας Μπακογιάννης** και ο Πρόεδρος του Τεχνικού Επιμελητηρίου Ελλάδας, κ. **Γιώργος Στασινός**. Στο πλαίσιο της εναρκτήριας εκδήλωσης, θα παρευρεθούν οι **Πρυτανικές Αρχές** του Εθνικού και Καποδιστριακού Πανεπιστημίου Αθηνών, του Γεωπονικού Πανεπιστημίου Αθηνών, του Οικονομικού Πανεπιστημίου Αθηνών, του Παντείου Πανεπιστημίου Κοινωνικών και Πολιτικών Επιστημών, του Πανεπιστημίου Πειραιώς, της Ανωτάτης Σχολής Καλών Τεχνών, του Πανεπιστημίου Ιωαννίνων, του Χαροκοπείου Πανεπιστημίου και του Πανεπιστημίου Δυτικής Αττικής. Την έναρξη της βραδιάς θα χαιρετίσει, τέλος, η Υπεύθυνη Επικοινωνίας της Αντιπροσωπείας της ΕΕ στην Ελλάδα, κα **Εύη Γεωργίτση**, καθώς και εκπρόσωποι των φορέων αιγίδας και υποστήριξης της βραδιάς.

Καθ’ όλη τη διάρκεια της Βραδιάς, στους χώρους του Πολυτεχνείου, οι επισκέπτες θα μπορούν, εκτός από τη γνωριμία τους με τα πρωτότυπα ερευνητικά έργα και τους δημιουργούς τους, να συμμετάσχουν σε πλήθος καινοτόμων δράσεων και διαδραστικών εργαστηρίων, που θα έχουν δημιουργηθεί από τους ίδιους τους ερευνητές, αλλά και από μαθητές σχολείων της Αττικής.

Τέλος, η Ομάδα Κρουστών του μουσικού τμήματος του Εθνικού Μετσόβιου Πολυτεχνείου, υπό την καλλιτεχνική διεύθυνση του Β. Βασιλάτου και η χορωδία του Μουσικού Τμήματος του ΕΜΠ, υπό την καλλιτεχνική διεύθυνση των Μ. Οικονόμου και Ε. Μακρυγιωργάκη θα επιμεληθούν μουσικά τη «Βραδιά του Ερευνητή», ενώ ο Άθως Δανέλλης, με τον Αθηναϊκό Θίασο Σκιών του, θα χαρίσουν την ξεχωριστή παράσταση, για μικρούς και μεγάλους, «Ο Καραγκιόζης και το μεγάλο μυστήριο». Η βραδιά θα ολοκληρωθεί με διαγωνισμούς ζωγραφικής, αφίσας και φωτογραφίας και ένα συναρπαστικό παιχνίδι «Κυνήγι θησαυρού».

Στα παρακάτω link θα βρείτε:

* Πρόγραμμα της Βραδιάς, [https://www.ntua.gr/ntuaren/files/NTUAREN2023\_program.pdf](https://5uq9e.r.a.d.sendibm1.com/mk/cl/f/sh/SMK1E8tHeFuBlCibfqcP6d8RKk2l/nrBo9S1cnxgo)
* Αφίσα της εκδήλωσης [https://www.ntua.gr/ntuaren/files/NTUAREN\_2023.pdf](https://5uq9e.r.a.d.sendibm1.com/mk/cl/f/sh/SMK1E8tHeG13DLXYr0ltCSRBJ2d1/dOp_8EtGamAd)

**Διοργάνωση**

Κάθε χρόνο περισσότεροι από δύο εκατομμύρια πολίτες σε πάνω από 350 ευρωπαϊκές πόλεις, σε 25 χώρες, μετέχουν στη «Βραδιά του Ερευνητή», μια πρωτοβουλία της Ευρωπαϊκής Επιτροπής (“European Researchers’ Night”) που στοχεύει στην εξοικείωση του κοινού με τον κόσμο της έρευνας και της επιστήμης. Το Εθνικό Μετσόβιο Πολυτεχνείο συνδέεται και φέτος με την ευρωπαϊκή γιορτή της έρευνας, στο πλαίσιο του Ευρωπαϊκού Προγράμματος Horizon Europe “MARIE – My Awesome Research is for Everyone!”, με επιστημονικά υπεύθυνη για το ΕΜΠ την Ομότιμη Καθηγήτρια, κα Αντωνία Μοροπούλου.

Η εκδήλωση συνδιοργανώνεται με το Τεχνικό Επιμελητήριο Ελλάδας (ΤΕΕ), ενώ συμμετέχουν η Διεύθυνση Δημοσίων και Διεθνών Σχέσεων ΕΜΠ, το Γραφείο Διασύνδεσης – Εξυπηρέτησης Φοιτητών και Νέων Αποφοίτων ΕΜΠ και η Ελληνική Πλατφόρμα για την Έρευνα και Τεχνολογία στην κατασκευή ΠΕΔΜΕΔΕ. Πραγματοποιείται υπό την αιγίδα του Υπουργείου Περιβάλλοντος και Ενέργειας και με την υποστήριξη της Αντιπροσωπείας της Ευρωπαϊκής Επιτροπής στην Ελλάδα και του Δήμου Αθηναίων διά της Εταιρείας Ανάπτυξης και Τουριστικής Προβολής Αθηνών και της Ανάπλασης ΑΕ, καθώς και ΕΠΙΣΕΥ, ΤΜΕΔΕ, ΟΒΙ, ΕΥΔΑΠ, ΟΦΥΠΕΚΑ. Χορηγοί της Βραδιάς είναι οι ΤΕΡΝΑ ΕΝΕΡΓΕΙΑΚΗ, ΤΙΤΑΝ ΑΕ, ΜΕΤΑΛΟΥΜΙΝ ΑΕΒΕ, EUROBANK ΑΕ, ΟΑΣΑ ΑΕ, ΣΤΑΣΥ ΑΕ, ΟΣΥ ΑΕ.

*Περισσότερες πληροφορίες, καθώς και το αναλυτικό πρόγραμμα για τη «Βραδιά του Ερευνητή» μπορείτε να βρείτε στην επίσημη σελίδα της εκδήλωσης* [*https://www.ntua.gr/ntuaren/*](https://www.ntua.gr/ntuaren/)*.*

*Trailer*

[*https://www.youtube.com/watch?v=Ng0B\_sQ3W-k*](https://www.youtube.com/watch?v=Ng0B_sQ3W-k)

*Σημειώνεται ότι* ***η είσοδος είναι δωρεάν και ελεύθερη στο κοινό****, ενώ μπορείτε να παρακολουθήσετε και «ζωντανά» την εκδήλωση στο Εθνικό Μετσόβιο Πολυτεχνείο μέσα από τη σελίδα στο Facebook* [*https://fb.watch/nazTCAT3Fq/*](https://fb.watch/nazTCAT3Fq/) *και στο κανάλι στο YouTube* [*https://www.youtube.com/ntuaren*](https://www.youtube.com/ntuaren)